정조 22년
梁山郡守尹魯東疏曰伏以臣屛伏海陬涕泣追愆今已四年于玆矣上而戀結於九重天陛下而離違於八耋病母顧影默循竊自悲犬馬烏鳥之不若耳猶且飮啄隨人頑然苟存者誠以生成之聖恩如天涓埃之圖報無地區區殫竭期效於簿書之末而其奈姿性疎迂才識淺短邑務民事無一措救已經六考徒增罪戾每對吏民顔輒發騂迺者伏奉七月二十三日所下傳敎侍從文守令各具該邑及蔭武諸邑民隱之入聞者許令後先疏陳無敢一人不言者猗歟盛哉我聖上以視民如傷之念遇三南荐旱之災凡係儉歲救恤之典靡不用極代播之蠲稅舊糴之仍停帳籍軍案之前期退限俱不待道啓新還代停之令又下於開倉之前恩綸一頒蔀屋皆春匹夫匹婦相率蹈舞有若赤子之就哺殊不知此歲之爲災矣然猶宵旰一念憧憧靡安或慮夫一弊一隱之有所未燭於階前之萬里至下求言之敎於列邑之守臣嗚呼臣一罪累也顧何敢以淸朝之邇列自處抗顔論事自速猥越之誅哉然竊念我殿下拔臣於坎壈之中侈臣以恩補之榮臣自赴任以來晝宵惶蹙雖其私分所處匪官伊謫而百里之責顧在身上今於詢蕘之下竊有衷情之所蘊而徒懷怵畏囁嚅不陳以致聖澤之或未宣於下民瘼之或未達於上則是臣重負我殿下恩造之罔極也玆不避唐突之嫌敢陳狂瞽之見惟聖明垂察焉臣邑處在本道之最下流每患被水之狀我聖上所嘗俯念者也頃在壬子特發七邑民丁俾築二十里長堰西而捍洛江之漲濤北而防山谷之衆川自是以後民幸免漂墊之害至于今賴以安堵矣然而地勢本自汚下故江沿各處有流來未蒙頉之仍未付一百六十餘結蓋自戊戌査陳之後屢經水災流伊陳弊此非如川沙等今年陳明年起之類也惟其最低陷最沮洳之地濁水每停蘆草成林一年二年仍不落種雖如昨今兩歲之旱鉏耰之功難容議到臣每於看野之時考其案標泝其年條則已成舊陳而特以未頉之故每年槪狀混入於今災名色如本邑斗小之郡災摠之偏多良以是也而營門所俵若不準報則減削之害輒及於新災矣我聖上特恤梁民前後隆摯念其土薄而等高則島蘆之減稅爲一百七十結矣憫其水匯而災多則戊戌之永頉爲二百六十結矣蓋其道內至殘之邑每被道內所無之災故眷顧懷保之澤愈往愈勤若偏臣邑在邑民感祝之心固知至矣何加而第玆未付之陳卽與戊戌之頉雖有先後固無異同且伏念己卯査陳後至於戊戌爲二十年而所頉之災視諸未付已加百結戊戌之於今年又爲二十一年則其間災頉之又復如前推此可知臣伏望本邑所在仍未付一百六十餘結依戊戌已例特許永頉卑舊陳被一施之惠今災免見削之患焉臣邑有島中兩面卽瀕於海門之地也土品斥鹵民戶稀少而自來習俗勤於農作如今夏之旱旣播而乾仍乾而播凡三耕而三落種矣今六月初六日風雨獨被海溢之災環一島四十餘里之內民屯田畓之秋後執卜合未滿百結而其餘時起三百結零盡入醎水土味如鹽草根皆枯此殆隣境所未有之最甚災處也然而臣邑旣入於年分之之次則何敢以一島之事仰添南顧之慮而第念島居生活與陸有異初秋糊口僅資蘆蠏冬氷已合凍餓轉迫其所奠接尤不容少緩原還代停雖蒙惠澤本島所居三百二戶內各樣京納軍保一百七十八名皆是窮殘而當入於抄飢者也所納身布過限難辦民情到此復望壬子之恤典此雖疾痛必呼之常情而顧今目下之遑汲卽壬子後初有也減半已例雖不敢望倘蒙俯循民願島中所在一百七十八名軍布特許限麥秋姑停而臣邑又非綿産也亦令依尤甚處禁御米保代捧之例以純錢代納則庶有島民紓力之望矣臣邑十室之一小郡也自來零瑣之弊有不敢一一煩達而以他邑一二事之得於傳說者論之其積痼之瘼亦不無可言者矣然竊念近以陳頉降減事不無農夫觖望之歎臣請先陳之往在丙辰冬本道前監司臣李泰永以道內流來各樣陳頉降爲六等三年免稅事狀請蒙允矣丁巳爲始各年災頉中還起者無論川浦査陳竝許降減而今年則忽又載之出稅之案所許減者只量陳而已臣迺知當初道臣之所陳請地部之所行關戶典所載陳田起墾處三年免稅之法本以量陳爲限而只緣營邑不能明白知委故佃夫作者初不知有量前量後而凡屬陳土之稍可以入功食力處各自勸效冒旱播種者爲望丁巳已施之惠也今忽甲免乙稅之判異於兩年之間則目下向隅來後解體爲如何哉噫國家勸民之政莫先於耕作勸耕之要又莫過於墾闢土地使無遺利矣今以嶠南一道言之田畓原摠二十三萬九千結零內各年陳頉至於九萬餘結之多生穀之土可謂盡墾乎否乎勸課不勤田野多荒莫非臣等不職之罪而國計民産漸就耗縮言念及此良可寒心幸玆降減之令特出於我聖上薄賦重農之至意盛德下民雖愚亦知感聳舊陳新廢稍稍起耕廣闢之效庶占方來而第伏念以量爲限則二十年一改量之規廢却已久故舊案懸陳恐多不可墾之地而昨今兩年之還皆在於量後雜頉矣雖然國稅至重界限旣定混同降減臣不敢仰請而今年則列邑旣未曉諭矣百姓又未洞知矣又況災歲也臣伏願今戊午條舊頉之還一依丁巳例無論量前量後仍許限三年免稅而自明年別白申諭使佃夫輩曉然知某陳之當免某頉之當稅則民情庶無抑鬱而田政似不紊亂矣噫密陽卽嶠南雄府也民物之殷樓觀之勝素稱甲於左沿而一自漕倉移設之後吏奸民僞百弊蝟集將至於莫可收拾矣迎送之太頻漕倉之致也負逋之相續漕倉之致也倉底居民防納爲業倉中色庫䢷移成習及至收殺非隣非族都受其害莫重稅船裝運之責專在沙格之擇差而近來多不致愼都出於監色輩情囑故見差者率多庸雜而況其格糧縮米已盡於宿債情費則原石之逋勢所必至還穀奸弊何邑不然而私債付秩看作常事臥逋虛勘便同前例至於回回分之名傳說已久可見吏猾之匪今斯今而密邑之弊良亦劇矣戶結之斂幾乎無邑無之而機張一縣殆其甚矣倉米八百石每年引下於所謂官廳雜種及各樣例下而每結八年分排收捧移充原穀此又不足稱以散結縮米加徵六斗給倭縮射砲縮之一年結徵者又近百石倭船漂到則公事貰價之一年戶徵者又不下四五百金戰船一改則船材曳價又至於一千二三百金在此巨邑富戶猶不堪責應況彼蕞爾濱海之地乎本縣亦是進獻之邑故自前兵營之採鰒水營之捉魚初無越境而來侵矣近者歲以爲常採鰒之軍一到則九浦之費或至傾家一鰒之價殆踰百文捉魚之所本在熊川縣境而機浦之民橫被徵索一船之納將近五緡若此不已非但浦戶之空將在朝夕臣竊恐海邑零殘之民必不免渙散之患矣物貨貿遷無論京外皆許通共買賣而鳴旨島私鹽何獨禁賣於公鹽之前也本島鹽産非獨爲島民生活之資左右沿民人所共依賴者而近來鹽業日縮六十餘釜僅存四十而所餘者亦皆凋殘苟究弊源專由於私鹽之失利也三千石公鹽及營倉屬後鹽艱辛準納又以如干餘力煮出私鹽望其餘剩之利欲償假貸之債而及其上江之時輒阻於中路許多沙格數月留連賣買之前坐食本利狼狽歸來呼冤載路年前以鹽弊事致煩聖慮至許柴價之添補大小島民至今感頌而私船裝發之路今若一向阻却則竊恐餘釜漸空公私俱困鹽民終無可蘇之期矣船案法意至爲申嚴每年營勘每式點船者蓋欲使加括其新造永頉其破傷也江民之以船爲業者雖不無隨力新造而風濤之所往來破傷者輒多然而營勘則每責新造之比納不許破傷之頉給且此土之船賣在他境而賣者未頉買者加錄且前旣定把而今又加把水上冤徵吁亦多矣各邑分養馬還納後喂養贖木等價輸納於本寺矣在前分養時來往之費故失之贖本是出於民者則今以前日之所出移於今日之所納在於民似無所損而自朝家旣罷分養之法復徵分養之價當初除弊之意果安在哉我聖上臨御二紀位育之德如天地之無不覆燾察隱之明如日月之無不照燭深仁厚澤浹人肥膚而終欠大振作大更張之效故京外百事無不㳂襲以致聖念雖勤而實惠未究幸今淵衷益恢智愚畢效事或涉於一毫痛癢於民者無論久近巨細莫不悉陳於黈纊之下愚夫愚婦欣欣然庶幾之望顧不在斯歟伏願聖明俯詢廟堂警勵矯救當如拯救而目今最所急者還政也錢還法禁何等申嚴而近日還政之許多弊根專由於錢還蓋其積久吏逋之收殺無期災歲民還之畢捧無策則不得已時或闊狹雖以詳定例代捧而及其分給也倉吏之色落里胥之酒債所折已半且所受之人或非所納之民則怨詈隨起且初不分給而或歸於吏輩之料販且自官移施於結布結錢而秋乃出秩則謂之曰不食還者是也前後飭禁不啻嚴明凡在分憂之列者孰敢不警惕而第念此等之弊易在於如此災年臣伏望亟命廟堂更加警惕一切禁斷則如向所陳料販也吏逋也私債還也凡係弊於還之類庶可祛十之七八矣各邑大同木無論上下納每於市直外從優收捧此雖馱運情費之由來應用而夫內之弊此爲最切況今綿登之歲尤不宜如前過徵且各邑吏民之最所苦者下納米也船價縮米雖有會減其餘雜費例皆添捧於原石之內或多或少隨邑不同而大抵有甚於漕納矣亦望竝付之道臣各該邑木價之過捧米斗之濫剩另加察飭則災年民力或有稍紓之道矣漕倉移設之議其來已久至登於今夏繡啓矣道臣雖已獻議以臣淺見三浪之江沙壅灘淺每以小船流下鵲院來往十里之間漏石之患執船之弊已自不些而鵲院之於海門又是百餘里程途其間無非淺淃狹浦故裝發之後處處留泊出浦之前坐失好風前後營府每議移建或有相地於鵲院之事矣繡啓所云金海竹島臣旣未躬踐則其形便之如何雖未敢仰質而䔉山竹島久爲父老之所指點皆以爲設倉之好基址此亦村巷間流傳之言耳必欲移設雖非䔉竹何處不宜乎臣伏望自廟堂問于道臣更加審度勿論屬邑之遠近必擇地形之便否亟決移設之計則非但倉所之永占便宜漕倉一移然後密邑繁氄之弊庶可以矯革矣機邑事本縣吏習素稱狡猾民勢久阽困瘁今若破補東西塗抹爲事則與初不釐革等耳顧彼至少之邑一年八百石用下終涉太過倉穀引用不知創自何時而可謂謬例之謬例各樣縮米毋論某邑例多監色之偸弄而移徵於八夫亦非冤甚乎戶役之最苦者卽公事貰價及船材曳價也然或關邊情或係戎具在下邑不可不擧行而公事則邑四防內抄其戶數稍多之坊分數貰價減給所謂散結及各項煙役使之從家座輪回差撥曳價則旣有會減之例下以此出給於江沿附近使之次次曳下則應役似不至太苦而闔境庶免遍徵之患矣然此亦臣臆料膚淺之見耳伏望下諭道臣痛察其受弊之源先從邑例一新改定以除結戶冗濫之費魚鰒等弊亦令各該營禁斷俾九浦之民專力於本縣進上之役則爲百里機邑地臣亦與有幸矣旨鹽私鹽自廟堂許令通共發賣而倉屬之弊非但鹽民爲然隣境之逃避軍役者圖得募軍帖一張於監色之手則永作閒民非獨營倉爲然各營鎭櫓軍各驛吏保亦皆爲軍民投托之所故閑丁漸縮闕額難充亦望自各該營竝加察飭募軍櫓軍無得越境出帖已逃避者竝許移付本邑簽案以驛保言之各驛吏奴例有原流兩色而近來願納之路漸廣雖累代案付者衣食稍饒則擧皆圖免故非但驛屬之漸致凋殘橫役之害每及良民亦自巡營嚴飭各驛願納之弊一切防禁船案自均廳行關本道詳加搜括新造之査得者雖未滿比摠破而未頉及旣賣者加把者一竝減給國馬喂養價仍依當初永罷之法自太僕亟許還寢各邑所在南倉利錢最久條年前幸蒙蕩減之特恩矣營需利條獨未蠲減每年所捧無非紙上虛錄亦望自巡營考其久近可減者減之未可減者利條災歲姑停則非獨一邑之幸而已仍竊念臣所條陳中數邑之弊非敢謂自今伊始由來襲謬臣亦同罪論其辜負臣罪尤大伏乞先被嚴勘以懲他邑千萬幸甚臣無任云云省疏具悉爾章雖後於諸疏其言較詳於他說如對策老儒轉軸之體者殊可嘉也本邑流來未頉百餘結事特令道臣査決狀聞島中兩面民勢困瘁於旱損海溢獨被之害聞甚切矜況所請者不過是如干名退布於麥秋木條之代錢也特爲依施前道臣李泰永以流來各樣陳頉降等限三年免稅事未知其後營邑擧行之何如而今云量陳外忽又載之於出稅之案亦甚可惑分付道臣嚴覈限內猝徵之由法外徑收之處依爾言待明年申諭定稅無至解體密陽漕倉移設事前旣屢詢今雖更陳其說當如前使之無拘前見別般理會之意嚴飭道臣機張戶結之弊十室八夫闔境荷擔旣聞之若不另有所措烏在其借口寄聽於爾等之本意乎今爾一言在機民爲回嚬爲笑之好期會時不可失親執爬櫛於受弊之故必以一新之道指揮然後以其槪略狀聞事下諭道臣而九浦之民困於昔無今有之採鰒云者尤合釐正仍合句管堂上與左兵營狀聞判下條件往復道帥臣從長蘇救草記鳴旨島鹽事其弊可勝言哉鹽政始於周官鹽人刮地之産熬波之味與夫汲於井積於鹵而成者各有祭祀膳羞商賈之用何嘗設官而征其利榷稅而折其課乎一轉而爲夷吾之富國北海之衆無復聚庸漢承秦法其利卄倍再轉而爲士安之理財天下之賦鹽居其半至宋李沆始留意於寬民力而發鹽得船爲便回船得鹽爲利我國鳴旨煮鹽亦倣文靖建安置倉之式近反官擅其收民奪其業半百餘釜所縮幾半島氓之失哺固無論道內左右沿民亦將食無鹽而肥生毛年來補估添直徒歸有名無實予於朝夕對盤雖不敢求飴鹽之供此豈一分有助於民生日用乎爾所謂私船路阻竊恐餘釜漸空云者道得如畫透破眞境如今之計莫若治本令廟堂拔例措辭必以勿涉於榷利如古茶馬粬竹之爲則非但嶺民爲大幸亦有關於世道時政之汚隆矣分養馬之旣罷喂養反責贖木事爾言亦然無馬而責其飼需猶近無名竝責故失之贖有足關聽令該寺從長回啓還分之不以錢以穀營邑之臣自當按法遵例者不必更煩朝令而所謂回回分不食還之任其奸弊尤極無狀矣下納大同米木事繡啓之後弊復如前罪在道伯更當考察矣外此驛屬願納之弊在所當禁南倉債利之弊特從爾請爾其申諗此批之效益與否差待內移時一一條陳可也